गदबेरा का बाद अतवार के रात भिखारी ठाकुर के गांव जगमगा उठल जब उनुका जयंती का मौका पर उनुकर लिखल मशहूर नृत्य नाटिका “बिदेसिया” के मंचन करके उनुका के श्रद्धांजलि दिहल गइल. जनकवि भिखारी ठाकुर लोक साहित्य एवं सांस्कृतिक महोत्सव में भोजपुरी लोक गीत, नाच आ नाटक के सधल कलाकारन के प्रस्तुति का साथे भोजपुरी फिल्म जगत के कलाकारो लोग आपन कार्यक्रम पेश कइल. रात भर प्रोग्राम चलत रहल आ ओह लोग का आगा पूस के हाड़ कंपावे वाला पाला हार गइल. रात भर लोग जमल रहल.
भिखारी ठाकुर के बिदेसिया पेश करत जब उनुकर सहकर्मी रहल 84 साल के कलाकार गोपाल बिदेसिया बनके मंच पर उतरलें त उनुकर कला फेर से जवान हो उठल रहे. साथ दिहलें उनुके हमउमिरिया रामचन्द्र, जे प्यारीसुंदरी बनल रहलें. दुनु के संवाद आ सवाल जबाब के लटका सुनत लोग दंग रहुवे. भोजपुरी फिल्म जगत के कलाकारो देखले कि ओह जमाना के नृत्य नाटिका में कतना खासियत रहत रहल.
धोती पटधरिया पेन्हले, कान्हा पर चदरिया हो बबरिया झार के ना, लगनिया लगनिया लगनिया कहिया लागी सीताराम से लगनिया, इ राम नाम रस घोरी रे मन इहे अरज बा मोर., हमरा रही रही के देहिया में उठताटे देहिया में सुर वगैरह लोकगीतन के माध्यम से भिखारी ठाकुर के गांव के लोग का सोझा मलिकजी फेर जिंदा हो उठलें. एह मौका पर कलाकार वैष्णवी के प्रस्तुतियो शानदार आ सराहे जोग रहल.
समारोह के उद्घाटन विधान पार्षद लालदास राय कइलन. गीतकार आ संगीतकार से विधायक बनल विनय बिहारी खुदे पूरा कार्यक्रम के निर्देशन कइलें. एह मौका पर अनेके कलाकारन, समाजसेवियन आ कुछ पत्रकारन के भिखारी ठाकुर सम्मान से सम्मानितो कइल गइल. एह सम्मानित होखे वालन में विनय बिहारी, दिलीप जायसवाल, प्रदीप कुमार, अवधेश मिश्रा, ठाकुर संग्राम सिंह, श्रीराम तिवारी, राकेश कुमार सिंह, शिशिर कुमार सिन्हा, कवि असलम सागर, कैप्टन शिवजी सिंह, मनोज श्रीवास्तव वगैरह शामिल रहलें. समारोह के संयोजक रहलें ललन राय आ कृष्ण कुमार वैष्णवी.
स्टेशन आ पुल के नाम भिखारी ठाकुर का नाम पर
अतवार का दिने छपरा के विधि मंडल भवन-2 में भोजपुरी के शेक्सपियर भिखारी ठाकुर के 124 वीं जयंती धूमधाम से मनावल गइल.एह मौका पर कवि गोष्ठी आयोजित भइल. अध्यक्षता राज किशोर गिरी कइलन. कवि गोष्ठी का बाद भोजपुरी कवि दक्ष निरंजन के शाल भेंट करके सम्मानित कइल गइल.
एह आयोजन में सरकार से माँग कइल गइल कि गोल्डेनगंज स्टेशन आ आरा छपरा पुल के नाम भिखारी ठाकुर के नाम पर राखल जाव.
भिखारी ठाकुर खातिर भारत रत्न के माँग
दिघवारा के रामजंगल सिंह कॉलेज में आयोजित समारोह में केन्द्र सरकार से लोक कवि भिखारी ठाकुर के भारत रत्न से सम्मानित करे के माँग कइल गइल. माँग कइलन भाजपा नेता अशोक सिंह.
22 total views, 2 views today
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn